
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 20 aprilie 2010               

Pl-x 121/2010                     


                                                                  AVIZ

asupra propunerii legislative pentru modificarea şi completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului.
 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă privind propunerea legislativă pentru modificarea şi completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, trimisă cu adresa nr. Pl x 121 din 7 aprilie 2010 şi înregistrat cu nr. 31/245 din 8 aprilie 2010.
Conform dispoziţiilor art. 75 alin.(1) din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 20 aprilie 2010.

Propunerea legislativă are ca obiect de reglementare modificarea şi completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, în sensul introducerii unor prevederi referitoare la obligaţiile administratorilor societăţilor din portofoliu, stabilirea preţului de ofertă pe acţiuni în cazul pachetelor de acţiuni minoritare, precum şi concesionarea prin atribuire directă a bunurilor imobile, proprietate privată a statului, medicilor veterinari cu liberă practică.
Membrii comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr. 1220 din 21 octombrie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât conţine prevederi referitoare la concesionarea prin atribuire directă a unor imobile proprietate privată a statului, dispoziţii care intră în contradicţie cu prevederile art. 135 alin. (2) lit. a) din Constituţia României, republicată.
În raport de obiectul şi conţinutul reglementării, propunerea legislativă face parte din categoria legilor organice. 
            PREŞEDINTE,                                                      SECRETAR,

             Daniel BUDA                                               Gabriel ANDRONACHE 

Consilier, Ciprian Bucur

